FI Euroopan unionin virallinen lehti C 315/27

Maataloustuotteiden ja elintarvikkèiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 315/11

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”MELA VAL DI NON”

(EY) N:o: IT-PDO-0105-0197-10.12.2007

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään —  Merkinnät —  Kansalliset vaatimukset — Muu (täsmennettävä)

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

Voimassa olevan eritelmän 2 kohdassa (tuotteen kuvaus) on katsottu aiheelliseksi viitata kuoren pohjaväriin, joka muuttuu vähitellen keltaisesta vihreään, jotta varmistetaan, että Red delicious -lajikkeen omenoiden korjuu tapahtuu juuri sopivassa kypsyysvaiheessa.

Ottaen lisäksi huomioon, että voimassa olevassa eritelmässä esitetään hedelmien kemialliset, fysikaaliset ja aistinvaraiset ominaisuudet tarkentamatta ajankohtaa, jona nämä ominaisuudet tulee varmistaa, näiden ominaisuuksien arvioinnille on vahvistettu tietty ajanjakso. Kyseisen ajanjakson kuluessa määritettävien laadullisten ominaisuuksien katsotaan säilyvän tuotteen koko markkinointikauden ajan, koska uudenaikaisten säilytysmenetelmien ansiosta hedelmän koostumuksessa, sokeripitoisuudessa ja happopitoisuudessa ei tapahdu merkittävää laadun huononemista.

Eritelmän 5 kohdasta (tuotantomenetelmä) on poistettu rajoitus, jonka mukaan taimien lukumäärä hehtaaria kohti ei saa olla yli 4 800/ha, koska istutustiheydellä on merkitystä vain biologisten, agronomisten ja maaperään ja ilmastoon liittyvien tekijöiden kannalta, joihin ei muutoin viitata lainkaan.

Samassa kohdassa on myös katsottu aiheelliseksi poistaa viittaus 68 tonnin/ha keskimääräiseen tuotokseen, koska tällainen rajoitus saattaisi asettaa pienet tilat suuriin tiloihin nähden epäsuotuisampaan asemaan.

Kyseiseen 5 kohtaan on lisäksi lisätty hedelmien varastointia koskeva kohta, koska erityisen tuottoisina vuosina tuottajilla ei ole riittäviä tiloja koko sadon varastointia varten. Siksi on lisätty mahdollisuus säilyttää hedelmiä muissa soveltuvissa tiloissa hyväksytyn valvontalaitoksen valvonnassa.

Lopuksi 7 kohdassa viittaukset yhteisön säädöksiin on ajantasaistettu: viittaukset asetukseen (EY) N:o 2081/92 on korvattu viittauksilla asetukseen (EY) N:o 510/2006.

YHTENÄINEN ASIAKIRJA

NEUVOSTON ASETUS (EY) N:o 510/2006

”MELA VAL DI NON”

(EY) N:o: IT-PDO-0105-0197-10.12.2007

SMM ( ) SAN ( X )

1. Nimi:

”Mela val di Non”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattua Mela Val di Non -alkuperänimitystä voidaan käyttää ainoastaan lajikkeiden Golden Delicious, Renetta Canada ja Red Delicious seuraavassa esitetyt vaatimukset täyttävistä omenoista.

Kulutukseen saatettaessa hedelmien on oltava

kokonaisia, tuoreen ja terveen näköisiä, puhtaita ja vailla vieraita aineita tai hajuja.

Hedelmien on oltava muodoltaan:

— kartiomaisia ja pitkulaisia, kun kyseessä ovat Golden Delicious ja Red Delicious -lajikkeet,

— kartiomaisia tai päistään litistyneitä, kun kyseessä on Renetta Canada -lajike.

Tyypillinen väri on:

vihreästä keltaiseen, toisinaan kyljestään vaaleanpunainen, kun kyseessä on Golden Delicious -lajike;

vihertävän keltainen, karheapintainen, kun kyseessä on Renetta Canada -lajike;

punainen vihreällä pohjalla, kun kyseessä on Red Delicious -lajike.

Kemialliset ominaisuudet

Hedelmien sokeripitoisuuden on vastattava seuraavia lajikekohtaisia vähimmäisarvoja kahden kuukauden kuluessa sadonkorjuusta:

12 °Brix (Golden Delicious);

9 °Brix (Renetta Canada);

9 °Brix (Red Delicious).

Happopitoisuuden vähimmäisarvojen on kahden kuukauden kuluessa sadonkorjuusta oltava seuraavat:

5 meq NaOH/100 g (Golden Delicious),

8 meq NaOH/100 g (Renetta Canada),

3,5 meq NaOH/100 g (Red Delicious).

Lisäksi Golden Delicious lajikkeen hedelmien Thiault-luvun (kokonaissokeripitoisuus (g/l) + happopitoisuus (omenahappoa g/l) x 10) on kahden kuukauden kuluttua sadonkorjuusta oltava vähintään 170.

Fysikaaliset ominaisuudet

Kilogrammoina neliösenttimetriä kohti ilmaistun kovuusarvon on kahden kuukauden kuluessa korjuusta oltava vähintään

5 (Golden Delicious),

5 (Renetta Canada),

5,5 (Red Delicious).

Mela Val di Non -alkuperänimitys on varattu ekstraluokkaan ja I luokkaan kuuluville omenoille. Vähimmäismitaksi on ilmoitettu 65 mm. Eri lajikkeita ja luokkia koskevat vähimmäislaatuvaatimukset vastaavat yhteisön lainsäädännössä asetuksen (ETY) N:o 920/89 ja sen myöhempien muutosten mukaisesti vahvistettuja vaatimuksia.

Mela Val di Non -alkuperänimityksellä varustettujen omenien arvostetut aistinvaraiset ominaisuudet johtuvat edellä kuvattujen fysikaalisten ja kemiallisten ominaisuuksien oikeasta tasapainosta.

Erityisesti voidaan todeta seuraavaa:

— Golden Delicious erottuu muista kiinteän ja mehukkaan maltonsa ja makean hapokkaan makunsa ansiosta,

— Renetta Canadan mallon rakenne ja maku vaihtelevat ajankohdan mukaan; malto voi olla kiinteää ja selvästi hapokasta tai jauhoista ja makeaa, mutta tyypilliset aistinvaraiset ominaisuudet ovat silti aina tunnistettavissa;

— Red Delicious on lajike, jolle on ominaista jauhoisempi malto ja makeahko maku.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Mela Val di Non -omenan viljelyn ja sadonkorjuun on tapahduttava 4 kohdassa mainitulla tuotantoalueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Myyntipakkauksissa tai yksittäisissä hedelmissä on oltava maininta ”D.O.P.” ”mela Val di Non”. Muiden kuin tässä eritelmässä nimenomaisesti mainittujen alkuperään liittyvien tietojen tai kuluttajaa mahdollisesti harhaanjohtavien merkintöjen lisääminen on kiellettyä.

4. Maantieteellisen alueen tarkka rajaus:

Mela Val di Non -tuotteen tuotantoalue käsittää Val di Sole- ja Val di Non - laaksoihin (jotka tunnetaan myös Valli del Nocen tai Anaunian laaksoina) laskevan Noce-joen valuma-alueen, ja se sijaitsee Trenton autonomisessa provinssissa.

Laaksoalue käsittää kokonaisuudessaan seuraavat kunnat:

Andalo, Amblar, Bresimo, Brez, Cagnò, Caldes, Campodenno, Castelfondo, Cavareno, Cavedago, Cavizzana, Cis, Cles, Cloz, Commezzadura, Coredo, Croviana, Cunevo, Dambel, Denno, Dimaro, Don, Flavon, Fondo, Livo, Malè, Malosco, Mezzana, Monclassico, Nanno, Ossana, Peio, Pellizzano, Rabbi, Revò, Romallo, Romeno, Ronzone, Ruffrè, Rumo, Sanzeno, Sarnonico, Sfruz, Smarano, Spormaggiore, Sporminore, Taio, Tassullo, Terres, Terzolas, Ton, Tres, Tuenno, Vermiglio ja Vervò.

5. Yhteys maantieteelliseen alueeseen:

5.1 Maantieteellisen alueen erityispiirteet:

Luonnonympäristö

Maaperä: Mela Val di Non -omenaa viljellään maaperässä, joka soveltuu erityisen hyvin aistinvaraisilta ja laatuominaisuuksiltaan korkealuokkaisten omenien tuotantoon. Maaperää luonnehtivat kallioperäiset, tyypiltään dolomiittiset esiintymät, jotka jo sinänsä ovat ainutlaatuisia. Tällaiselle maaperälle on ominaista magnesiumin poikkeuksellisen runsas esiintyminen, joka käy ilmi usein yli kaksinkertaisista pitoisuusarvoista verrattuina muilla hedelmänviljelyalueilla normaaleina pidettyihin pitoisuuksiin.

Orgaanisen aineksen (4–6 %) ja typen pitoisuusarvot ovat ihanteelliset ja muiden makro- ja mikrokivennäisaineiden hyvät.

Ilmasto: Hedelmätarhojen sijainti etelä-kaakko -suunnassa on erityisen suotuisa, etenkin kun siihen liittyy alueen ilmasto. Siinä yhdistyvät lauhkea Atlantin ilmasto ja Alppien mannerilmasto, jota lieventää huomattavasti teutoniselta kaudelta peräisin oleva laaja jäätikköallas.

Koska alueella sataa vain vähän (keskimäärin 5–7 sadepäivää kuukaudessa), vuodessa voi olla jopa 300 aurinkoista päivää. Usvaa tai sumua ei esiinny minään vuodenaikana, ja ilman kosteus on alhainen, minkä vuoksi ilmanala on erittäin kuulas. Näin omenapuut voivat käyttää maksimaalisesti hyväkseen voimakkaan auringonvalon, mikä on tärkeää sokerien biosynteesin ja aromiyhdistelmän kannalta. Juuri nämä tekijät ovat ominaisia tällä alueella tuotetuille omenoille.

Ilman puhtautta päivän kuumimpina tunteina lisää se, että aamupäivän lopulla yleensä nousee etelätuuli (Ora del Garda), joka syntyy Gardajärven, Italian suurimman järven, laajalta altaalta peräisin olevien ilmamassojen liikkeestä.

Trenton ympäristönsuojeluvirasto APPA valvoo jatkuvasti ilman laatua kaikkialla tuotantoalueella ja todistaa, että Mela Val di Non -omenien tuotantoalueella ei esiinny taajamista peräisin olevia ilmansaasteita.

Myös alppimaiseman luonnonympäristö sille ominaisine kasvi- ja eläinlajeineen, joita kasvi- ja luonnontieteilijät ovat teoksissaan kuvanneet, on todisteena maanviljelyksen ja luonnon välisestä syvästä yhteydestä.

Ihmisen kädenjälki

Luonnonympäristön rinnalla myös inhimilliset tekijät ja vuosisataiset perinteet ovat vaikuttaneet ratkaisevasti Mela Val di Non -omenan ja sen rajoitetun tuotantoalueen välillä vallitsevaan erityisen läheiseen yhteyteen. Tämä käy ilmi alkuperätodisteisiin liittyvistä historiallisista lähteistä ja mittavasta historiallis-kulttuurisesta ja tieteellisestä kirjallisuusluettelosta.

Maaseutuväestö on voimakkaasti sidoksissa tuotantoalueeseen. Perinteisen kokemuksensa, sukupolvelta toiselle siirtyneiden viljelyperinteidensä ja jatkuvasti kehittyvien perinteisten erityismenetelmiensä ansiosta se on luonut puitteet, joissa omenanviljelystä on aikojen kuluessa tullut paitsi talouselämän peruspilari, myös osa koko alueen historiallista kulttuuriperintöä.

Nykyisin alueen 35 000 asukkaasta yli 15 000 saa tavalla tai toisella elantonsa omenantuotannosta.

Tästä syystä alueen väestön elämänrytmi määräytyykin pitkälti omenan eri tuotantovaiheiden (erityisesti kukinta-, kypsymis- ja sadonkorjuuvaiheiden) mukaan. Omenalle ja sen viljelyn merkitykselle vuoristoalueen maataloudessa sekä luonnonympäristön ja kulttuuriperinnön säilyttämisessä on myös omistettu useita kansanjuhlia, kulttuuritapahtumia ja kokoontumisia.

5.2 Tuotteen erityisluonne:

Myös kevään viileät lämpötilat hedelmien kehittymisen alkuvaiheissa vaikuttavat suotuisasti kasvin omien luonnollisten kasvunsäätelijöiden esiintymiseen. Niiden avulla solujen lisääntyminen tehostuu, ja tuloksena saadaan erityisen kiinteämaltoisia, luonnostaan pitkänomaisiksi kehittyviä hedelmiä, kuten tyypilliset kartiomaiset Delicious-lajikkeet.

Järkiperäisen kastelun avulla estetään kasvustressi ja mahdollistetaan mallon ja kuoren tasapainoinen kehittyminen siten, että hedelmät kasvavat tasaisesti koko kesän ajan. Näin Delicious-lajikkeiden omenat saavat erityisen sileän, korkkimaisuudesta johtuvia virheitä vailla olevan pintansa.

Lisäksi alppi-ilmasto (kuumat päivät / kylmät yöt) varmistaa myös erittäin suotuisan suhteen päivän aikana fotosynteesin kautta muodostuneiden runsaiden sokereiden ja yöllä normaalisti tapahtuvan vähäisen sokerin vapautumisen välille. Suhde on erityisen positiivinen, koska yöllä tapahtuva hengittäminen on suoraan yhteydessä pimeinä tunteina mitattuihin lämpötiloihin, ja sen seurauksena vapautuvaa sokerin määrää rajoittaa huomattavasti kesäöisinkin erittäin viileä ilma.

Erittäin tärkeä merkitys on myös tämän alueen lähes aina tähtikirkkailla öillä, joiden aikana kehittymis- ja kypsymisvaiheessa olevien hedelmien pintaan kerääntyy ohut aamukastehuntu. Ennen haihtumistaan ensimmäisten auringonsäteiden vaikutuksesta se viilentää hedelmää aiheuttaen sen pinnassa mielenkiintoisen reaktion, jonka seurauksena Golden Delicious- ja Renetta Canada -lajikkeiden omenien toinen kylki muuttuu ruusunpunaiseksi ja Red Delicious -lajikkeen omenat saavat voimakkaan punaisen kiiltävän värinsä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Edellä mainittujen poikkeuksellisten tekijöiden yhteisvaikutuksen ansiosta kyseisten laaksojen luonnonympäristö, ilmasto ja väestö muodostavat ainutlaatuisen kiinteän kokonaisuuden.

Niiden tuloksena omenasta on kehittynyt aivan erityinen tuote, jonka aistinvaraiset ja laadulliset ominaisuudet ovat ainutlaatuiset, laajalti tunnetut ja arvostetut. Niinpä Val di Nonin laaksosta peräisin olevaa omenaa arvostetaankin suuresti sekä sosiaalis-taloudellisten että kaupallisten näkökohtien perusteella.

Virallisista tutkimuksistakin ilmenee, että Val di Nonin laaksosta peräisin oleva omena on jo usean vuosikymmenen ajan sijoitettu omaan erityiseen luokkaansa.

On myös syytä panna merkille, että samassa koko- ja väriluokassa (toisin sanoen samassa myyntiluokassa) Mela Val di Non -omenien keskimääräiset hintanoteeraukset ovat jatkuvasti muuta alkuperää oleviin omeniin verrattuna 20–25 %, toisinaan jopa 40–45 % korkeammat.

On myös korostettava, että tuotteen erityisalkuperästä johtuva korkeampi hinta pätee kaikkiin niihin kolmeen lajikkeeseen, joille suojattua alkuperänimitystä Mela Val di Non haetaan, ts. Golden Delicious, Renetta Canada ja Red Delicious.

Niin ikään tuotteen luontainen moni-ilmeisyys, joka ilmenee useista Mela Val di Non -omenien laatua käsittelevistä tutkimustuloksista, on osoitus korkeasta laatuprofiilista, jonka myös kuluttajat tunnustavat ollessaan valmiita maksamaan selvästi korkeamman hinnan kyseiseltä tuotantoalueelta peräisin olevista omenoista.

Kuluttajien osoittaman arvostuksen lisäksi tuotteen maantieteelliseen alueeseen sidoksissa olevat erityiset laatuominaisuudet ovat saaneet laajaa tunnustusta, ja ne on palkittu mitalein ja kunniakirjoin useissa kansallisissa ja kansainvälisissä näyttelyissä.

Yhteenvetona voidaan todeta, että tähän on päästy yhdistämällä tuotantoalueen väestön kulttuuriperinteet, työpanos ja taloudellinen osallistuminen. Niiden ansiosta tuotteella on vahva yhteys tuotantoympäristöönsä, ja aikojen kuluessa kyseisten laaksojen väestön ja tämän ainutlaatuisen hedelmän välille onkin kehittynyt erityisen luja tunneside.

Eritelmän julkaisuviite:

Hallitus on aloittanut kansallisen väitemenettelyn julkaisemalla 30. lokakuuta 2007Italian tasavallan virallisen lehden numerossa 253 ehdotuksen suojatun alkuperänimityksen ”mela Val di Non” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell’UE [regolamento (CE) n. 510/2006]”.